Gandia acull la tercera edició del Campus Salut amb una aposta decidida per la innovació en salut urbana
30 abril 2025

## Gandia acull la tercera edició del Campus Salut amb una aposta decidida per la innovació en salut urbana30 abril 2025Última actualització: 30 abril 2025

![](../gestion/img/ac1d73e2dc2acbf67ec85bf49d6bc14b0f64ff7c7567f67a760ce3c78b0035a0.jpg)  
  

La ciutat de Gandia es prepara per acollir, els dies 2 i 3 de maig, la tercera edició del _Campus Salut Gandia_, una trobada universitària intensiva que combina formació, treball col·laboratiu i creativitat al voltant de la salut urbana. L’esdeveniment, que tindrà lloc al campus de la Universitat Politècnica de València a Gandia, reunirà estudiants de tot l’Estat en una marató de 30 hores ininterrompudes.

En la roda de premsa de presentació, la regidora **Elena Moncho**, ha destacat l’aposta del consistori per aquest tipus d’iniciatives: “_L’Ajuntament torna a apostar per activitats que fomenten la creativitat, la innovació i el desenvolupament del talent en l’entorn universitari, perquè estem convençuts de l’impacte que tenen aquestes accions en el nostre territori_”.

Enguany, el campus centra el seu repte en la **salut urbana**, posant èmfasi en la prevenció, la promoció d’hàbits saludables i l'equitat social. “_Estem molt contents de dir que s’han esgotat les places molt ràpidament_”, ha assenyalat Moncho, tot destacant la qualitat dels ponents i el caràcter multidisciplinari de l’activitat.

Per la seua banda, **Juan Bautista Montagud**, representant del Departament de Salut de Gandia, ha valorat positivament la participació de l’hospital en aquest hackathon: “_Estem orgullosos i satisfets de participar en aquesta nova edició. Hem aportat dades anònimes reals perquè els estudiants puguen treballar en elles, analitzar-les i treure conclusions_”.

Montagud ha aprofitat per reflexionar sobre el concepte de salut: “_La salut no ha de ser una cosa imposada des dels hospitals. Ha de nàixer dels barris, de les associacions, de les famílies. Hem de trencar les desigualtats i fomentar una salut comunitària i participativa_”.

El coordinador del campus i catedràtic d’Enginyeria Biomèdica, **José Millet**, ha remarcat l’enfocament europeu del projecte: “_Aquest hackathon està avalat per una iniciativa europea en la qual nosaltres participem: l’Innovation Days de l’IT Health Europeu_”.

Segons Millet, els participants hauran de treballar amb **dades obertes** i propostes creatives per prevenir malalties cròniques no transmissibles, com ara malalties cardiovasculars, diabetis, càncer o trastorns de salut mental.“_El repte és imaginar-se com serà la ciutat el 2040 i quines solucions tecnològiques i urbanes podem aplicar per millorar la salut_”.

Pel que fa al perfil dels participants, Millet ha informat que s’ha arribat al límit de 150 persones inscrites, amb una participació equilibrada entre homes i dones i procedències de més de 15 universitats. “_Entre salut i TIC sumen gairebé un 65% dels estudiants. També hem notat una pujada important de participants del mateix campus de Gandia_”.

El campus s'iniciarà el divendres 2 de maig a les 9:30h amb un esmorzar de _team building_ i conclourà el dissabte amb la presentació de projectes i el lliurament de premis a les propostes més innovadores. Un jurat d’experts valorarà les idees en funció de la seua viabilitat i aplicabilitat al context urbà de Gandia.

Finalment, tots els compareixents han coincidit a agrair la col·laboració entre institucions, empreses i voluntaris per fer possible un esdeveniment que busca transformar el concepte de salut des de la base de la societat.

[Twittear](https://twitter.com/share)